[image: image1.png]




	


S 12-05

[image: image1.png]
Til:

Universitetsstyret

Møtedato:

10. mars 2005

Arkivref.:

200303402-10/LVR/332

Opprettelse av mastergradsstudium i psykologi

Bakgrunn

Det samfunnsvitenskapelige fakultet ba i brev datert 01.11.04 om godkjenning av et nytt mastergradsprogram i psykologi med oppstart høstsemesteret 2005 (vedlegg 1). Universitetsdirektøren hadde merknader til studieplanen slik den forelå, og ba i brev datert 17.11.04 fakultetet vurdere disse (vedlegg 2). Fakultetet foretok noen justeringer og den 12.01.05 mottok universitetsdirektøren studieplanen slik den nå foreligger (vedlegg 3). 

Historikk

Det samfunnsvitenskapelige fakultet tilbyr i dag profesjonsutdanning i psykologi, men har som eneste fagområde ved fakultetet ikke tilbud om mastergradsutdanning i samme fag. Fakultetet har i seks år arbeidet med planene om etablering av slikt tilbud, først et hovedfagsstudium, deretter et mastergradsstudium i psykologi. I mars 1999 ble det ble satt ned en arbeidsgruppe som utarbeidet forslag til studieplan for et hovedfagsstudium i psykologi. Universitetsstyret gikk i møte 10.05.01 inn for etablering av hovedfag i psykologi og Universitetet i Tromsø søkte daværende Kirke- utdannings- og forskningsdepartementet om å få opprette hovedfag i psykologi. Som følge av arbeidet med kvalitetsreformen og ny universitets- og høgskolelov, ble søknaden aldri ferdigbehandlet i departementet. 

Universitetsdirektøren vil innledningsvis kort gjøre rede for bakgrunnen og innholdet i dette studieprogrammet. 

Mastergradsstudium i psykologi

Det samfunnsvitenskapelige fakultet har per i dag profesjonsutdanning i psykologi (cand.psychol.-graden). Dette er en femårig utdanning. Etter endt utdanning vil kandidatene være kvalifiserte for å arbeide som kliniske psykologer. Et mastergradsstudium i psykologi gir derimot ikke klinisk kompetanse og uteksaminerte kandidater vil ikke ha rett til å praktisere som psykologer.

Mål og innhold i studiet

Mastergradsstudiet i psykologi skal gi studentene mulighet til å utvikle en dypere forståelse for psykologi som vitenskap, gi ferdigheter i kritisk tenkning, forskningsmetoder, individuelt arbeid og gruppearbeid, samt skriving og presentasjon av fagstoff. Kandidatene skal etter endt studium være kvalifisert for opptak til forskerutdanning. Utdanningen skal også gi særskilt faglig kompetanse innen psykologi til bruk i annen yrkeskarriere. 

Mastergradsprogrammet i psykologi er satt sammen av en opplæringsdel og en selvstendig oppgave. Opplæringsdelen, som består av to obligatoriske og minimum fire valgfrie emner, skal i hovedsak gjennomføres første studieår. De obligatoriske emnene i opplæringsdelen vil introdusere studentene for vitenskapelige prosjekter og metoder, samt gi ytterligere innføring i metode og statistikk. De valgfrie emnene spenner over en rekke psykologiske fagområder. I tillegg kan studentene søke om å ta inntil 20 studiepoeng valgfrie emner ved andre institutt/fakultet. I arbeidet med den selvstendige oppgaven starter allerede andre semester av studiet. Tema for oppgaven kan ligge innenfor biologisk psykologi, kognitiv psykologi, utviklingspsykologi eller sosialpsykologi. Oppgaveprosjektene kan være empiriske eller teoretiske. Fakultetet vil i tråd med universitetets internasjonaliseringsstrategi tilrettelegge for utenlandsopphold som del av mastergraden, fortrinnsvis i andre og/eller tredje semester. 

De uteksaminerte kandidatene vil være en uensartet gruppe der den enkeltes kompetanse og interesse uttrykkes gjennom hans/hennes faglige bakgrunn på bachelornivå og gjennom det tema og de problemstillinger kandidatene har spesialisert seg i gjennom mastergradsoppgaven.

Opptaksgrunnlag

For opptak kreves oppnådd bachelorgrad, cand.mag.-grad eller utdanningsløp av minimum tre års omfang. Det kreves i tillegg fordypning i fag, emne eller emnegruppe av minimum 80 studiepoeng innenfor ett av følgende fagområder: psykologi, biologi, lingvistikk, pedagogikk, sosiologi, informatikk, eller tilsvarende utdanning. Søkere fra andre fagdisipliner enn psykologi må i tillegg eller innenfor sin bachelorgrad ha avlagt 60 studiepoeng i psykologi, metode og statistikk. Minimum 50 studiepoeng skal bestå av psykologi, mens de resterende 10 studiepoeng skal være metode/statistikk. Det planlegges et opptak av 10 studenter høsten 2005, og videre et opptak av 10 nye studenter hvert år. Adgangsbegrensningen er økonomisk begrunnet. Fakultetet kan utdanne 10 nye kandidater innenfor dagens budsjettramme.

Fakultetet har vurdert å utarbeide dette som et engelskspråklig studieprogram, men har konkludert med at et engelskspråklig program, på bakgrunn av dagens eksamensforskrift, vil virke ekskluderende for en del norske studenter. Institutt for psykologi har derfor valgt å utforme dette som et norskspråklig studieprogram. Dette betyr at eventuelle utenlandske søkere, i henhold til opptaksforskriften, må dokumentere kunnskaper i norsk på høyere nivå, for å kvalifisere for opptak.

Universitetsdirektørens vurdering

Mastergradsutdanning versus profesjonsutdanning

Universitetsstyret har som sagt innledningsvis behandlet opprettelse av mastergradsstudium (hovedfagsstudium) tidligere. Universitetsdirektøren hadde den gang en del innvendinger mot oppstart av et hovedfagsstudium. Ankepunktene var i hovedsak begrunnet i stor mangel på psykologer i Nord-Norge. Universitetsdirektøren og universitetsstyret ønsket derfor primært å bruke undervisningsressursene ved Institutt for psykologi til å utdanne psykologer, ikke samfunnsvitere (dr. polit.). Instituttet og fakultetet konkluderte den gang med at det var umulig å øke klinikkapasiteten som var nødvendig for å kunne øke opptaket til profesjonsstudiet. Opptak til hovedfag ble dermed vurdert å være det nest beste alternativet for å utnytte ledig undervisnings- og veiledningskapasitet. 

Vi viser for øvrig til drøftingen i sak S 71-01 Hovedfag i psykologi - forslag til nytt studium ved Universitetet i Tromsø (vedlegg 4). 

Psykologmangelen, særlig innenfor de kommunebaserte tjenestene, er forsatt stor. Universitetet i Tromsø har nylig mottatt kopi av brev som Den norske psykologforening har sendt til Sosial- og helsedirektoratet. Den norske psykologforening uttrykker i dette brevet en bekymring for det de mener er en økende tendens til at flere universitet setter ressursene inn i å opprette mastergradsutdanninger innen psykologi, i stedet for å benytte eksisterende ressurser til å øke antallet studieplasser ved profesjonsutdanningene (vedlegg 5). Psykologforeningen ønsker derfor en nasjonal gjennomgang av ressursbruken ved psykologiutdanningene i Norge. 

Universitetsdirektøren deler denne bekymringen. Imidlertid vil kostnadene ved å utdanne 10 mastergradskandidater være betydelig lavere enn kostnadene ved etablering av 10 ekstra studieplasser ved profesjonsutdanningen. Situasjonen er ikke vesentlig endret siden 2001. Manglende klinikkapasitet gjør det per i dag umulig å utvide opptaket til profesjonsutdanningen. Som følge av den manglende kapasiteten i klinikkene, vil det bare være mulig å øke opptaket til profesjonsutdanninga med fire studenter, men ikke uten økt ressurstildeling, ettersom et økt opptak til profesjonsutdanninga vil kreve økt tilgang til eksterne veiledere, økte kliniske undervisningsressurser og større antall praksisplasser. Et mastergradsstudium i psykologi vil kunne ta opp 10 studenter per studieår uten at dette vil kreve økte økonomiske ressurser. Universitetet vil derved få til en fleksibel utnyttelse av eksisterende ressurser knyttet til undervisning og veiledning. 

Psykologi er et fag som har stor søkning. Det er behov for et tilbud med fordypning i psykologi blant studenter som ikke får studieplass på profesjonsstudiet, eller som ikke ønsker en praktisk/klinisk psykologisk utdanning. Oppretting av mastergradsstudium i psykologi vil imøtekomme dette behovet.

Rekrutteringen til vitenskapelige stillinger innen profesjonsutdanningene i psykologi har lenge vært vanskelig ved de norske universitetene. Oppretting av mastergradsstudium i psykologi vil kunne ha stor betydning for forskerrekrutteringen innen psykologifaget. Ifølge Det samfunnsvitenskapelige fakultetet gir ikke profesjonsstudiet tilstrekkelig mulighet til å forfølge faglige problemstillinger over tid, og gir dermed heller ikke grunnlag for å bygge opp den forskeridentitet og forskningskompetanse som er viktig for en videre akademisk karriere. De uteksaminerte kandidatene fra profesjonsstudiet søker heller praktisk/kliniske stillinger framfor forskerstillinger. Uteksaminerte mastergradskandidater vil være kvalifisert for opptak til forskerutdanning, til en betydelig lavere kostnad enn kandidater fra profesjonsutdanningen. 
Kommentarer til studieplanen

Fakultetet ble i brev fra universitetsdirektøren anbefalt å vurdere å opprette studieprogrammet som et engelskspråklig program ettersom det er ønskelig å rekruttere søkere fra utlandet og fordi store deler av undervisningen skulle foregå på engelsk. Av hensyn til norske studenter har fakultetet valgt å avstå fra dette. Fakultetet har imidlertid oversendt studieplanen både i en norsk og en engelsk versjon. Det vil være misvisende for utenlandske søkere å motta studieplan på engelsk når de må dokumentere kunnskaper i norsk på høyere nivå for å kunne søke opptak. Det er derfor universitetsdirektørens oppfatning at studieplanen kun skal foreligge på norsk. 

Studieplanen er for generell og lite detaljert, og opptaksgrunnlaget må spesifiseres nærmere. Det er heller ikke utarbeidet fullstendige emnebeskrivelser. Det samfunnsvitenskapelige fakultetet bes derfor arbeide videre med studieplanen slik at den blir utformet i henhold til Forskrift for studier, Forskrift for opptak og Forskrift for eksamen ved Universitetet i Tromsø.

Universitetsdirektøren pekte i brev av 17.11.04 på at det ikke er ikke uproblematisk å ta opp søkere med fordypning innenfor andre fagområder enn psykologi, og vurderte det også slik at det ikke er adgang å ta opp studenter til et mastergradsstudium uten at den faglige fordypningen er avklart. 

Det samfunnsvitenskapelig fakultet har i sitt svarbrev og i justert utkast til studieplan eksplisitt nevnt hvilke fagområder som er planlagt godkjent som opptaksgrunnlag i tillegg til kravet om psykologi og metode/statistikk tilsvarende 60 studiepoeng. Forskrift om opptak til studier ved Universitetet i Tromsø er imidlertid klar på dette punktet:

For å bli tatt opp til et mastergradsstudium av 120 studiepoengs omfang stilles det i tillegg krav om fordypning i fag, emne eller emnegruppe av minimum 80 studiepoengs omfang eller integrert utdanning av minimum 120 studiepoengs omfang innenfor fagområdet for mastergradsstudiet.

Dette innebærer at det foreslåtte opptaksgrunnlaget ikke er i tråd med forskriftens § 8 da det mangler 20 studiepoeng innenfor fagområdet for mastergradsstudiet.

Universitetsdirektøren ser at Det samfunnsvitenskapelige fakultet ønsker at søkere også fra andre fagområder skal kunne gis mulighet for opptak til mastergradsstudiet. Dersom det skal legges til rette for dette, må fakultetet spesifisere hvilke emner fra bachelorgradene innenfor henholdsvis biologi, lingvistikk, pedagogikk, sosiologi og informatikk som er spesielt relevante og tilfredsstiller fordypningskravet for opptak til studier på mastergradsprogrammet i psykologi. Per i dag er det kun søkere med fordypning i psykologi tilsvarende 80 studiepoeng som er kvalifiserte.

Fristen for å ferdigstille studieplanen med emnebeskrivelser og de presiseringer som er etterlyst settes til 1. mai.

Oppstartstidspunkt og rekruttering

Det planlegges oppstart allerede høsten 2005. Søknadsfristen for opptak går ut den 15. april. Studiet er imidlertid allerede lyst ut med forbehold om styrets godkjenning. Bachelorgradsprogrammet i psykologi er et av universitetets mest populære studieprogram med et høyt antall studenter. Grunnlaget for å få fylt studieplassene på et eventuelt mastergradsprogram med godt kvalifiserte studenter allerede kommende høst er etter universitetsdirektørens mening således tilstede.

Konklusjon

Universitetsstyret har ansvar for fagutviklingen og sikring av kvaliteten i de faglige tilbudene. Antall fag, studieretninger og spesialiseringer vurdert i forhold til økonomi og størrelse på det aktuelle fagmiljøet hører inn under dette. Opprettelsen av et mastergradsstudium i psykologi vil føre til at ressursene innen faget vil bli enda bedre utnyttet enn i dag, og universitetet vil få en økt produksjon av kandidater uten at kostnadsrammene økes. Universitetet vil i tillegg etablere et etterspurt studieprogram.

Med bakgrunn i dette og under forutsetning av at studieplanen blir endret i tråd med drøftingene ovenfor, vil universitetsdirektøren anbefale at styret godkjenner mastergradsstudium i psykologi med oppstart høsten 2005.

Forslag til 

vedtak:

1. Universitetsstyret godkjenner oppstart av mastergradsprogram i psykologi ved Det samfunnsvitenskapelige fakultet studieåret 2005-06. 

2. Det samfunnsvitenskapelige fakultet bes innen 1. mai 2005 endre studieplanen i tråd med universitetsdirektørens merknader.

3. Finansiering av studieprogrammet må skje innenfor fakultetets eksisterende budsjett.


Tromsø, 01.03.2005

	Jan Larsen
	

	universitetsdirektør
	

	
	Eirik Liland

	
	forsknings- og studiedirektør


Saksbehandler: førstekonsulent Line Vråberg, Forsknings- og studieavdelinga

Vedlegg: 

1) Brev fra Det samfunnsvitenskapelige fakultet vedlagt forslag til studieplan datert 1.11.04

2) Brev fra universitetsdirektøren til Det samfunnsvitenskapelige fakultet datert 17.11.04

3) Brev fra Institutt for psykologi vedlagt justert studieplan datert 12.01.04

4) Mastergradsforskriften

5) Forskrift om opptak til studier ved Universitetet i Tromsø

6) Sak S-71-01 Hovedfag i psykologi – forslag til nytt studium ved Universitetet i Tromsø

7) Brev fra Norsk psykologforening vedlagt brev til Sosial- og helsedirektoratet datert 12.1.05

